**DĖL PANEVĖŽIO RAJONO SAVIVALDYBĖS BENDRUOMENĖS SVEIKATOS TARYBOS 2016 METŲ VEIKLOS ATASKAITOS PATVIRTINIMO**

2017 m. sausio 26 d. Nr. T2-

Panevėžys

Vadovaudamasi Panevėžio rajono savivaldybės bendruomenės sveikatos tarybos nuostatų, patvirtintų Panevėžio rajono savivaldybės tarybos 2015 m. birželio 11 d. sprendimu Nr. T-135 „Dėl Panevėžio rajono savivaldybės bendruomenės sveikatos tarybos sudarymo ir jos nuostatų patvirtinimo“, 18 punktu, Savivaldybės taryba n u s p r e n d ž i a:

 Patvirtinti Panevėžio rajono savivaldybės bendruomenės sveikatos tarybos 2016 metų veiklos ataskaitą (pridedama).

Antanas Pocius

2017-01-13

|  |  |
| --- | --- |
|  | PATVIRTINTAPanevėžio rajono savivaldybės tarybos2017 m. sausio 26 d. sprendimu Nr. T2- |

**PANEVĖŽIO RAJONO SAVIVALDYBĖS BENDRUOMENĖS SVEIKATOS TARYBOS**

**2016 METŲ VEIKLOS ATASKAITA**

Panevėžio rajono savivaldybės tarybos 2015 m. birželio 11 d. sprendimu Nr. T-135 „Dėl Panevėžio rajono savivaldybės bendruomenės sveikatos tarybos sudarymo ir jos nuostatų patvirtinimo“ sudaryta Panevėžio rajono savivaldybės bendruomenės sveikatos taryba:

1. Kazimieras Binkis – Panevėžio rajono bendruomenių sąjungos pirmininkas (tarybos pirmininko pavaduotojas);

2. Andrius Busila – Panevėžio rajono savivaldybės visuomenės sveikatos biuro direktorius;

3. Birutė Grabauskienė – Ėriškių kaimo bendruomenės pirmininkė;

4. Violeta Grigienė – Panevėžio rajono savivaldybės tarybos narė;

5. Irena Janušonienė – VšĮ Panevėžio rajono savivaldybės poliklinikos direktorė;

6. Nijolė Lekarauskienė – VšĮ Krekenavos pirminės sveikatos priežiūros centro vyriausioji gydytoja;

7. Aurelija Petronienė – Panevėžio rajono neįgaliųjų draugijos pirmininkė;

8. Antanas Pocius – Panevėžio rajono savivaldybės mero pavaduotojas (tarybos pirmininkas);

9. Virginijus Šležas – Panevėžio rajono Paįstrio seniūnijos seniūnas.

Vadovaujantis Lietuvos Respublikos sveikatos sistemos įstatymu pagrindinės Panevėžio rajono savivaldybės bendruomenės sveikatos tarybos funkcijos yra koordinuoti savivaldybės teritorijoje sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemonių rengimą ir įgyvendinimą, nustatyti savivaldybės visuomenės sveikatos rėmimo specialiosios programos lėšų naudojimo prioritetus bei atlikti kitas funkcijas, priskirtas pagal šį ir kitus įstatymus bei tarybos nuostatus.

Bendruomenės sveikatos tarybos veikla finansuojama iš savivaldybės biudžeto. Jos nariai dirba visuomeniniais pagrindais. Savivaldybės bendruomenės sveikatos taryba turi teisę pagal kompetenciją teikti siūlymus savivaldybės tarybai ir savivaldos vykdomosioms institucijoms.

Panevėžio rajono savivaldybės bendruomenės sveikatos taryba 2016 metais rinkosi du kartus, svarstė 5 klausimus.

|  |  |
| --- | --- |
| **Posėdžio data** | **Svarstytas klausimas** |
| 2016 m. kovo 8 d. | Dėl Panevėžio rajono savivaldybės visuomenės sveikatos rėmimo specialiosios programos 2016 m. projektų vertinimo ir siūlomų remti projektų sąrašo sudarymo. |

Apsvarstyti projektai, pateikti pagal patvirtintas Panevėžio rajono savivaldybės visuomenės sveikatos rėmimo specialiosios programos lėšomis remiamas 2016 metų prioritetines sveikatinimo veiklos kryptis, ir sudarytas rekomenduojamų remti projektų sąrašas, kuris pateiktas Panevėžio rajono savivaldybės tarybai. Galutinis remiamų projektų sąrašas ir lėšos jiems finansuoti patvirtinti Panevėžio rajono savivaldybės tarybos 2016 m. kovo 30 d. sprendimu Nr. T-64 „Dėl Panevėžio rajono savivaldybės 2016 metų visuomenės sveikatos rėmimo specialiosios programos patvirtinimo“. Atrinktiems projektams finansuoti skirta 43,2 tūkst. Eur, finansuoti 39 projektai
(2015 m. skirta 25,5 tūkst. Eur, finansuotas 31 projektas).

|  |  |
| --- | --- |
| **Posėdžio data** | **Svarstyti klausimai** |
| 2016 m. gruodžio 7 d. | 1. Dėl 2017 metų visuomenės sveikatos rėmimo specialiosios programos lėšų naudojimo prioritetų nustatymo.2. Dėl prašymų Panevėžio rajono savivaldybės tarybai skirti papildomą finansavimą iš savivaldybės biudžeto 2017 metų visuomenės sveikatos rėmimo specialiajai programai.3. Dėl nerūkymo zonų nustatymo Panevėžio rajono savivaldybėje.4. Kiti klausimai. |

Nustatytos 2017 metų prioritetinės visuomenės sveikatos rėmimo specialiosios programos kryptys:

1. Neinfekcinių ligų ir traumų profilaktika ir kontrolė;

2. Užkrečiamųjų ligų profilaktika ir kontrolė;

3. Alkoholio, tabako ir kitų psichoaktyviųjų medžiagų vartojimo prevencija;

4. Psichikos sveikatos stiprinimas, savižudybių, patyčių ir smurto prevencija;

5. Vaikų ir jaunimo sveikatos išsaugojimas ir stiprinimas;

6. Gyventojų sveikos mitybos ir fizinio aktyvumo skatinimas;

7. Burnos ertmės organų ligų profilaktika;

8. Bendruomenės sveikatos stiprinimas, sveikatos mokymas, šeimos planavimo konsultavimas, sveikatos žinių populiarinimas ir visuomenės sveikatos propagavimas;

9. Gyvenamosios aplinkos sveikatinimas;

10. Savivaldybės visuomenės sveikatos stebėsena;

11. Triukšmo prevencija;

12. Prevencinė medicina.

Nustatant kryptis vadovautasi Lietuvos Respublikos Vyriausybės 2008 m. birželio 18 d. nutarimu Nr. 606 „Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos teikimo tvarkos ir ataskaitos formos patvirtinimo“ (Lietuvos Respublikos Vyriausybės 2015 m. vasario 18 d. nutarimo Nr. 176 redakcija) bei atsižvelgta į Bendruomenės sveikatos tarybos narių nuomonę ir į posėdyje dalyvavusių Švietimo, kultūros ir sporto skyriaus atstovų pasiūlymus. Šios visuomenės sveikatos rėmimo specialiosios programos kryptys teikiamos tvirtinti Panevėžio rajono savivaldybės tarybai 2017 m. sausio 26 d. posėdyje.

Vadovaujantis Lietuvos Respublikos sveikatos sistemos įstatymu, nuo 2014 m. sausio 1 d. Savivaldybių visuomenės sveikatos rėmimo specialioji programa neteko lėšų iš Privalomojo sveikatos draudimo fondo biudžeto ir finansuojama savivaldybės biudžeto asignavimais, savivaldybės aplinkos apsaugos rėmimo specialiosios programos lėšomis, savanoriškomis fizinių ir juridinių asmenų įmokomis bei kitomis teisėtai įgytomis lėšomis. Dėl šio pasikeitimo Panevėžio rajono savivaldybės visuomenės sveikatos rėmimo specialioji programa neteko nemažos lėšų sumos. Siekiant, kad sveikatinimo veiklos, remiamos šios programos lėšomis, ir toliau reikšmingai prisidėtų prie visuomenės sveikatos gerinimo Panevėžio rajone, 2016 metais skirtas papildomas finansavimas (20 000 Eur) iš Panevėžio rajono savivaldybės biudžeto.

Bendruomenės sveikatos tarybos pirmininkas Antanas Pocius 2016 m. gruodžio 14 d. kreipėsi į Panevėžio rajono savivaldybės tarybą dėl papildomo finansavimo 2017 metų Panevėžio rajono savivaldybės visuomenės sveikatos rėmimo specialiajai programai. Į Panevėžio rajono savivaldybės tarybą kreiptasi ir dėl papildomo finansavimo Panevėžio rajono gyventojų dantų protezavimui.

2016 m. gruodžio 7 d. posėdyje nuspręsta teikti Panevėžio rajono savivaldybės tarybai siūlymą uždrausti rūkyti Vadoklių, Naujamiesčio, Ramygalos, Krekenavos ir Raguvos miestelių centrinėse aikštėse. Posėdžio metu aptartas 2016 metų visuomenės sveikatos rėmimo specialiosios programos biudžetas, finansuotų projektų skaičius, programos lėšų naudojimas. Visi projektai vykdomi, tačiau detalesnė informacija bus žinoma tik projektų vykdytojams pateikus ataskaitas. Informacija bus apibendrinta, ir su ja bus galima susipažinti Savivaldybės tinklalapyje.

 Panevėžio rajono savivaldybės bendruomenės sveikatos tarybos narės Violetos Grigienės iniciatyva 2016 m. rugsėjo 26 d. Panevėžio rajono savivaldybėje įvyko 4-oji Nacionalinė užkrečiamųjų ligų konferencija. Konferencijos metu apžvelgtos užkrečiamųjų ligų aktualijos, išryškinti veiklos prioritetai, aptartos prevencijos priemonės bei tarpinstitucinio bendradarbiavimo svarba. Konferencijoje pranešimus skaitė profesorius daktaras Saulius Čaplinskas, daktarė Ingrida Zurlytė, kiti žinomi šios srities specialistai. Konferencijos metu savo žinias gilino 310 dalyvių.

**PANEVĖŽIO RAJONO SAVIVALDYBĖS BENDRUOMENĖS SVEIKATOS TARYBOS 2016 METŲ VEIKLOS PRIORITETINĖS KRYPTYS**

2017 metais planuojama tęsti veiklą. Pagrindiniai klausimai:

1. Dėl Panevėžio rajono savivaldybės 2017 metų visuomenės sveikatos rėmimo specialiosios programos patvirtinimo;

2. Dėl Panevėžio rajono savivaldybės visuomenės sveikatos rėmimo specialiosios programos lėšomis remiamų 2018 metų prioritetinių sveikatinimo veiklos krypčių patvirtinimo;

3. Dėl nerūkymo zonų nustatymo Panevėžio rajono savivaldybės teritorijoje;

4. Dėl alkoholio prieinamumo mažinimo Panevėžio rajono savivaldybės teritorijoje.

Vadovaudamasi Lietuvos Respublikos sveikatos sistemos įstatymu, kitais įstatymais ir Panevėžio rajono savivaldybės bendruomenės sveikatos tarybos nuostatais, taryba 2017 metais gali rinktis svarstyti ir kitų aktualių klausimų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS BENDRUOMENĖS SVEIKATOS TARYBOS PIRMININKAS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PANEVĖŽIO RAJONO SAVIVALDYBĖS BENDRUOMENĖS SVEIKATOS TARYBOS 2016 METŲ VEIKLOS ATASKAITOS PATVIRTINIMO“ PROJEKTO**

2017 m. sausio 13 d.

Panevėžys

**Projekto rengimą paskatinusios priežastys:**

Vadovaujantis Panevėžio rajono savivaldybės bendruomenės sveikatos tarybos nuostatų, patvirtintų Panevėžio rajono savivaldybės tarybos 2015 m. birželio 11 d. sprendimu Nr. T-135 „Dėl Panevėžio rajono savivaldybės bendruomenės sveikatos tarybos sudarymo ir jos nuostatų patvirtinimo“, 18 punktu, Bendruomenės sveikatos tarybos pirmininkas už tarybos veiklą atsiskaito Panevėžio rajono savivaldybės tarybai kasmet ne vėliau kaip iki kovo 1 d.

**Sprendimo projekto esmė ir tikslai:**

Sprendimo projekto tikslas – patvirtinti Panevėžio rajono savivaldybės bendruomenės sveikatos tarybos 2016 metų veiklos ataskaitą.

**Kokių pozityvių rezultatų laukiama:**

Laukiami teigiami rezultatai – patvirtinus Panevėžio rajono savivaldybės bendruomenės sveikatos tarybos 2016 metų veiklos ataskaitą, tarybos pirmininkas bus atsiskaitęs už 2016 metų veiklą Panevėžio rajono savivaldybės tarybai, kaip tai nustatyta Panevėžio rajono savivaldybės bendruomenės sveikatos tarybos nuostatų 18 punkte. Bendruomenės sveikatos taryba, tęsdama ankstesniais metais pradėtą veiklą, susitelks savo tiesioginių funkcijų vykdymui.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta:**

Neigiamų pasekmių nėra.

**Kokius galiojančius teisės aktus būtina pakeisti ar panaikinti, priėmus teikiamą projektą:**

Nėra galiojančių teisės aktų, kuriuos būtina pakeisti ar panaikinti, priėmus teikiamą projektą.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti:**

Sprendimo įgyvendinimui lėšos nereikalingos.

**Kiti, sprendimo rengėjo nuomone, reikalingi paaiškinimai:**

Sprendimo projektui nereikalingas antikorupcinis įvertinimas.

Tarybos pirmininkas Antanas Pocius